মমতার অভিযোগ নোটবাতিল করে প্রধানমন্ত্রী দেশের বিপর্যয় ডেকে এনেছেন। নোটবাতিলের ৫০ দিন পরে মমতা আরও একবার নরেন্দ্র মোদীর ইস্তফা দাবি করলেন। নোটবাতিল নিয়ে তিনি বললেন—   
• ৫০ দিনের মধ্যে সব কালো টাকা ফেরাবেন বলে দাবি করেছিলেন প্রধানমন্ত্রী। তা উনি পারেননি, বরং ৫০ দিনে ভারতের অর্থনীতিকে বিপর্যস্ত করে ছেড়েছেন। শুধু তাই নয়, দেশের অভ্যন্তরীণ নিরাপত্তাকেও কারও কারও কাছে বিক্রি করে দিয়েছেন প্রধানমন্ত্রী।
• মানুষ এবারে স্বাভাবিক জীবনযাত্রা শুরু করতে পারবে, এটা এবারে আমরা আশা করতে পারি। আশা করি, আর মানুষকে ঘণ্টার পর ঘণ্টা ব্যাঙ্কে লাইন দিতে হবে না, মোদী-দর্শন করতে হবে না। কিন্তু আমার মনে হয় এই অবস্থা আর স্বাভাবিক হবে না।
• একটাও কালো টাকা জমা পড়েনি। উনি বলেছিলেন জাল নোট আটকাবেন, তা-ও পারেনি। উল্টে শ’য়ে শ’য়ে কোটি টাকার নতুন নোট পাওয়া গিয়েছে। অর্থাৎ চোরকে বলেছে চুরি করতে, গৃহস্থকে বলেছে সতর্ক থাকতে। 
• আমার মনে হয়, এই প্রথম দেশের মানুষ দেশের ব্যাঙ্ক এবং রিজার্ভ ব্যাঙ্কের উপরে ভরসা রাখতে পারেননি। আগে ব্যাঙ্কগুলি ‘ন্যাশনালাইজড’ হয়েছিল, এবারে ‘ডিমরালাইজড’ হল।
• চোর বলছি না, ‘আলিবাবা এবং চার’, যাঁদের হাতে দেশ নিরাপদ নয়। এমন কী হল যে, পৃথিবীর অনেক দেশ যে পেটিএম সংস্থাকে প্রতারণার দায়ে অভিযুক্ত করেছে, তাদের হয়ে ফেরিওয়ালা কেন সাজতে হল প্রধানমন্ত্রীকে?
এ কথা বলেই মমতা বলেন, ‘উনি যখন কথা দিয়ে কথা রাখতে পারেননি, তখন ওঁর মানুষের কাছে ক্ষমা চেয়ে পদত্যাগ করা উচিত। বিজেপি তো সংখ্যাগরিষ্ঠ দল, তাঁদের দলে অন্য কেউ নেই যিনি প্রধানমন্ত্রী হতে পারেন? উনি পদত্যাগ করুন। ওদের দলের অন্য কেউ প্রধানমন্ত্রী হতে পারেন। ওদের সংখ্যাগরিষ্ঠতা আছে। কিন্তু কারও সাহস আছে?’